钦定古今图书集成/方舆汇编/职方典/第1239卷 > 《登威溪山》曹一夔
## 钦定古今图书集成/方舆汇编/职方典/第1239卷 > 《登威溪山》曹一夔

“选胜来百里，威溪山景僻。”大块叠层峦，嵚岖石磴窄。
雨足披浮云，所仗青筇策。瀑水溅衣凉，溪潆成带索。
沿溪入凹崷，葱菁云窦划。壁削龙门高，路环鸟道绎。
蜿蜒界山阿，梯级开阡陌。顶矗青螺堆，长亘苍龙脊。
蹲趾蹑茅根，一步复一却。回顾半天影，恍惚号神魄。
前欣峻改彝，转盼溪痕坼。度阪怡素心，曲曲蹑痕屐。
喘汗汲流泉，盘躄坐沙碛。踌躇行且止，恨不翱飞翮。
遐举翠微寒，清风生两腋。奈此清胜资，难脱尘寰迹。
逡巡苦巑岏，空忆王乔舄。杳冥啸孤猿，揶揄山鬼吓。
欲趺磐石安，险虞虎豹迫。匍匐历嶕峣，岂甘中道掷。
山上复有山，奄忽青天夕。揽衣结翠深，秀把芙蓉摘。
尧封指顾间，八荒归几席。搔首发狂歌，苍昊惊咫尺。
一释向平愁，宁为儿女役。嵯峨琢天手，白日雷电霹。
吼云黯素秋，万峰双掌拍。块然土木骸，今作青云客。
上有避秦人，鸡犬犹仍昔。烧鼎炼还丹，并注游仙籍。
手把“《黄庭》篇，口叱神羊石。谷神永不化，元服黄金液。
逍遥日月遍，驭控双龙适。飘飘御泬㵳，仿佛来姑射。
惬此担簦游，陶然岸白帻。岂应夙世缘，或更紫霄谪。
所以幻世躯，乃见神仙宅。”